ძიმინგის ტაძარი

ძიმინგის ტაძარი (ჩინ.: 鸡鸣寺) — ცნობილი ბუდისტური ტაძარი ნანკინში, ძიანგსუს პროვინციაში, ჩინეთში. ნანკინის ერთ-ერთი უძველესი ტაძარია. მდებარეობს სიუენვუს რაიონში, სიუენვუს ტბის მახლობლად. ისტორია ტაძარი, რომელიც სიტყვასიტყვით „მამლის ყივილს“ ნიშნავს, პირველად 527 წელს ლიანგის დინასტიის დროს აშენდა და მრავალჯერ განადგურდა და აღადგინეს. არსებული ტაძარი თავდაპირველად მინგის დინასტიაში, იმპერატორ ხონგვუს მეფობის დროს, 1387 წელს აშენდა. იგი თაიფინგის აჯანყების დროს განადგურდა, მაგრამ მოგვიანებით ხელახლა აშენდა. 1931 წლისთვის ტაძრების შენობების უმეტესობას რესპუბლიკური ჩინეთის ნაციონალისტური მთავრობის პოლიცია და არმია ყაზარმებად იყენებდა. მთავარი დარბაზი მთლიანად დაცარიელდა, ბუდას დიდი ქანდაკების გარდა. მხოლოდ ერთი დარბაზი, ქალაქის კედელთან ახლოს, კვლავ გამოიყენებოდა ღვთისმსახურებისთვის. ტაძარი პოპულარული დარჩა, ძირითადად, მისი ჩაის სახლის გამო, რომელიც ასევე ამ დარბაზში მდებარეობდა. აღწერა ტაძრის შიგნით არის კუანინის დარბაზი (观音殿), ხუმენგის შენობა (豁蒙楼) და მედიცინის ბუდას პაგოდა. ტაძრის ტერიტორიაზე ასევე არის ჭა, რომელშიც ლეგენდის მიხედვით სამხრეთ ტანგის დინასტიის იმპერატორი და მისი ხარჭა მტრის დევნისგან თავის დასაღწევად იმალებოდნენ. შვიდსართულიანი პაგოდა სიუენვუს ტბას გადაჰყურებს. ნანკინის ქალაქის კედელში შესასვლელი ტაძრის უკანა მხრიდანაა. ტაძრის უკან სასახლის კედლის მონაკვეთია შემორჩენილი, რომელსაც თაიჩენგი ეწოდება. ეს ნანკინის ყველაზე დატვირთული ტაძარია, განსაკუთრებით მთვარის კალენდრის ახალი წლის დროს. ძიმინგის ტაძრამდე მისვლა ამავე სახელობის ნანკინის მეტროპოლიტენის სადგურიდან შეიძლება. გალერეა რესურსები ინტერნეტში 寺院介绍 (Jiming Temple) დაარქივებული 2011-11-28 საიტზე Wayback Machine. (Chinese and English) სქოლიო